CELEX: 52016PC0644
Language: ro
Date: 2016-10-07
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 7.10.2016
            COM(2016) 644 final
            2016/0314(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Motivele și obiectivele propunerii
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Prin scrisoarea înregistrată de Comisie la 5 aprilie 2016, Republica Italiană a solicitat autorizarea de a continua scutirea de plata TVA a persoanelor impozabile a căror cifră de afaceri se situează sub pragul de 65 000 EUR. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 21 iunie 2016, cu privire la cererea înaintată de Republica Italiană. Prin scrisoarea din 22 iunie 2016, Comisia a comunicat Republicii Italiene faptul că deține toate informațiile necesare pentru a analiza cererea.
            
            
               Coerența cu dispozițiile existente în domeniul de politică
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               Această măsură a fost introdusă inițial în conformitate cu dispozițiile articolului 14 din Directiva 67/228/CEE a Consiliului
                  2
               . Statele membre care nu au recurs însă la opțiunea prevăzută în respectiva dispoziție au avut ulterior posibilitatea, în conformitate cu articolul 24 alineatul (2) litera (b) din Directiva 77/388/CEE
                  3
                devenit în prezent articolul 285 primul paragraf din Directiva TVA, să scutească de TVA numai persoanele impozabile a căror cifră de afaceri anuală nu depășește 5 000 EUR. Republica Italiană nu a recurs la opțiunea prevăzută la articolul 14 din Directiva 67/228/CEE a Consiliului.
            
            
               Din cauza existenței unui număr semnificativ de persoane impozabile a căror cifră de afaceri anuală este foarte scăzută, Republica Italiană a solicitat în 2007 o derogare în scopul simplificării obligațiilor privind TVA ale întreprinderilor mici și al facilitării colectării taxei de către administrația fiscală națională, scutind persoanele impozabile a căror cifră anuală de afaceri nu depășește 30 000 EUR. Această derogare a fost autorizată prin Decizia 2008/737/CE a Consiliului
                  4
                până la 31 decembrie 2010 și prelungită ulterior prin Decizia 2010/688/UE a Consiliului
                  5
                până la 31 decembrie 2013 și apoi până la 31 decembrie 2016 prin Decizia 2013/678/UE a Consiliului
                  6
               , care, în plus, a ridicat pragul maxim autorizat al cifrei de afaceri anuale la 65 000 EUR. Republica Italiană solicită în prezent ca măsura, care are caracter facultativ pentru persoanele impozabile, să fie prelungită până la 31 decembrie 2019. Republica Italiană solicită, de asemenea, Comisiei să aibă în vedere o prelungire până la 31 decembrie 2022. 
            
            
               Din informațiile furnizate de Republica Italiană reiese că impactul măsurii asupra veniturilor fiscale colectate în etapa consumului final va fi neglijabil.
            
            
               În mod normal, derogările se acordă pe o perioadă limitată, pentru a se putea evalua dacă măsura specială este adecvată și eficace. În plus, trebuie remarcat faptul că dispozițiile articolelor 281-294 din Directiva 2006/112/CE privind regimul special pentru întreprinderile mici fac în prezent obiectul unei revizuiri. Așa cum s-a anunțat în Planul de acțiune privind TVA
                  7
               , propunerea Comisiei, sub forma unui amplu pachet de măsuri de simplificare, urmează să fie prezentată până la sfârșitul anului 2017.
            
            
               Prin urmare, se propune prelungirea derogării pentru o nouă perioadă, până la data de 31 decembrie 2019 sau până la data intrării în vigoare a unei directive care modifică dispozițiile Directivei 2006/112/CE privind regimul special pentru întreprinderile mici, dacă această dată este anterioară. Dată fiind revizuirea în curs, prelungirea derogării până la 31 decembrie 2022 nu ar trebui să fie luată în considerare. Persoanele impozabile ar trebui să poată opta în continuare pentru regimul normal de TVA.
            
            
               Coerența cu alte politici ale Uniunii
            
            
               Derogarea solicitată este conformă cu obiectivele prezentate în Comunicarea Comisiei „Gândiți mai întâi la scară mică” — Un „Small Business Act” pentru Europa
                  8
               , care invită statele membre să țină cont de caracteristicile IMM-urilor atunci când elaborează legislația și, prin urmare, să simplifice cadrul de reglementare existent. În plus, nu au fost identificate probleme legate de aplicarea măsurii, nici de monitorizarea întreprinderilor care intră sub incidența acesteia.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Articolul 395 din Directiva TVA.
               
            
            
               •Subsidiaritate (pentru competență neexclusivă) 
            
            
               
                  Având în vedere prevederea din Directiva TVA pe care se întemeiază propunerea, principiul subsidiarității nu se aplică.
               
            
         
         
            
               •Proporționalitate
            
            
               Decizia se referă la o autorizare acordată unui stat membru la solicitarea acestuia și nu constituie o obligație.
            
            
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea obligațiilor privind TVA ale micilor întreprinderi și facilitarea colectării taxei de către administrația fiscală națională. 
               
            
            
               •Alegerea instrumentului
            
            
               
                  Instrument propus: decizie de punere în aplicare a Consiliului.
               
               
                  Alte instrumente nu ar fi adecvate din următorul motiv:
               
               
                  În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
               
            
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Nu se aplică.
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               Decizia vizează continuarea unei măsuri de simplificare care prevede scutirea de TVA pentru întreprinderile a căror cifră de afaceri anuală se situează sub 65 000 EUR. Acest lucru reduce în mod semnificativ sarcina administrativă pentru IMM-uri și autoritățile fiscale. Pe de altă parte, valoarea TVA colectată ar fi mai mică. De asemenea, trebuie remarcat faptul că regimul simplificat este facultativ.
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚII BUGETARE
            
            
               Propunerea nu are implicații asupra bugetului Uniunii, deoarece Italia va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului
                  9
               .
            
            
               5.ALTE ELEMENTE
            
            
               Propunerea include o clauză de încetare a efectelor.
            
         
         
            
               2016/0314 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  10
               , în special articolul 395, 
            
            
               având în vedere propunerea Comisiei Europene,
            
            
               întrucât:
            
            
               (1)Prin Decizia 2008/737/CE a Consiliului
                  11
               , Italia a fost autorizată, cu titlu de măsură de derogare, să scutească, până la 31 decembrie 2010, persoanele impozabile a căror cifră de afaceri anuală nu depășește 30 000 EUR. Aplicarea acestei derogări a fost prelungită ulterior până la 31 decembrie 2013 prin Decizia 2010/688/UE a Consiliului
                  12
                și apoi până la 31 decembrie 2016 prin Decizia 2013/678/UE a Consiliului
                  13
               , care, în plus, a ridicat pragul maxim autorizat al cifrei de afaceri anuale la 65 000 EUR.
            
            
               (2)Printr-o scrisoare înregistrată de Comisie la 5 aprilie 2016, Italia a solicitat autorizarea unei măsuri de derogare de la articolul 285 din Directiva 2006/112/CE pentru a continua scutirea anumitor persoane impozabile a căror cifră de afaceri anuală se situează sub pragul de 65 000 EUR. Prin această măsură, persoanele impozabile respective urmau să fie scutite de taxa pe valoarea adăugată (TVA).
            
            
               (3)Prin scrisoarea din 21 iunie 2016, Comisia a informat celelalte state membre cu privire la cererea depusă de Italia. Prin scrisoarea din 22 iunie 2016, Comisia a comunicat Italiei faptul că deține toate informațiile necesare pentru a analiza cererea.
            
            
               (4)În temeiul titlului XII din Directiva 2006/112/CE, statele membre dispun deja de un regim special pentru întreprinderile mici. Măsura prelungită constituie o derogare de la articolul 285 din directiva respectivă, în aplicarea acesteia în cazul Italiei, numai în măsura în care pragul cifrei de afaceri anuale prevăzut de regim depășește 5 000 EUR.
            
            
               (5)Derogarea solicitată este conformă cu obiectivele prezentate în Comunicarea Comisiei „Gândiți mai întâi la scară mică” — Un „Small Business Act” pentru Europa, din 25 iunie 2008
                  14
               .
            
            
               (6)Dat fiind că această măsură de derogare a avut ca efect reducerea obligațiilor în materie de TVA pentru întreprinderile mai mici, Italia ar trebui să fie autorizată să aplice măsura pentru o nouă perioadă limitată. Persoanele impozabile ar trebui să poată opta în continuare pentru regimul normal de TVA.
            
            
               (7)În mod normal, derogările se acordă pe o perioadă limitată, pentru a se putea evalua dacă măsura specială este adecvată și eficace. În plus, dispozițiile articolelor 281-294 din Directiva 2006/112/CE privind regimul special pentru întreprinderile mici fac obiectul unei revizuiri. Derogarea solicitată ar trebui, prin urmare, să fie limitată în timp și însoțită de o clauză privind încetarea de drept a efectelor juridice.
            
            
               (8)Conform informațiilor furnizate de Italia, majorarea pragului va avea un efect neglijabil asupra valorii totale a veniturilor fiscale colectate în etapa consumului final.
            
            
               (9)Derogarea nu are niciun impact asupra resurselor proprii ale Uniunii provenind din taxa pe valoarea adăugată,
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               În Decizia 2013/678/UE, articolul 2 se înlocuiește cu următorul text: 
            
            
               „Articolul 2
            
            
               Prezenta decizie intră în vigoare la data notificării sale.
            
            
               Prezenta decizie se aplică de la 1 ianuarie 2017 până la data intrării în vigoare a unei directive care modifică dispozițiile articolelor 281-294 din Directiva 2006/112/CE privind regimul special pentru întreprinderile mici sau până la 31 decembrie 2019, dacă această dată este anterioară.”
            
            
               Articolul 2
            
            
               Prezenta decizie se adresează Republicii Italiene.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri – Structura și procedurile de aplicare a sistemului comun privind taxa pe valoarea adăugată (JO 71, 14.4.1967, p. 1303).
               
               
                  
                     (3)
                  A șasea directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitele pe cifra de afaceri - sistemul comun al taxei pe valoarea adăugată: baza unitară de evaluare (JO L 145, 13.6.1977, p. 1).
               
               
                  
                     (4)
                  Decizia 2008/737/CE a Consiliului din 15 septembrie 2008 de autorizare a Republicii Italiene de a aplica o măsură derogatorie de la dispozițiile articolului 285 din Directiva 2006/112/CE privind sistemul comun al taxei pe valoarea adăugată (JO L 249, 18.9.2008, p. 13).
               
               
                  
                     (5)
                  Decizia de punere în aplicare 2010/688/UE a Consiliului din 15 octombrie 2010 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 294, 12.11.2010, p. 12). 
               
               
                  
                     (6)
                  
                  
                     Decizia de punere în aplicare 2013/678/UE a Consiliului din 15 noiembrie 2013 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
                  
                   (JO L 316, 27.11.2013, p. 35).
               
               
                  
                     (7)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE - Momentul deciziei, 7.4.2016, COM(2016)148 final.
               
               
                  
                     (8)
                  COM(2008) 394 din 25 iunie 2008.
               
               
                  
                     (9)
                  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).
               
               
                  
                     (10)
                  JO L 347, 11.12.2006, p. 1.
               
               
                  
                     (11)
                  Decizia 2008/737/CE a Consiliului din 15 septembrie 2008 de autorizare a Republicii Italiene de a aplica o măsură derogatorie de la dispozițiile articolului 285 din Directiva 2006/112/CE privind sistemul comun al taxei pe valoarea adăugată (JO L 249, 18.9.2008, p. 13). 
               
               
                  
                     (12)
                  Decizia de punere în aplicare 2010/688/UE a Consiliului din 15 octombrie 2010 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 294, 12.11.2010, p. 12). 
               
               
                  
                     (13)
                  
                  
                     Decizia de punere în aplicare 2013/678/UE a Consiliului din 15 noiembrie 2013 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
                  
                   (JO L 316, 27.11.2013, p. 35).
               
               
                  
                     (14)
                  Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „Gândiți mai întâi la scară mică” – Un „Small Business Act” pentru Europa, Bruxelles, 25.6.2008, COM(2008)394 final.